CELEX: 32019R1584
Language: ro
Date: 2019-09-25 00:00:00
Title: Regulamentul de punere în aplicare (UE) 2019/1584 al Comisiei din 25 septembrie 2019 de deschidere a unei anchete privind o posibilă eludare a măsurilor antidumping instituite prin Regulamentul de punere în aplicare (UE) nr. 1343/2013 al Consiliului la importurile de peroxosulfați (persulfați) originari din Republica Populară Chineză și de supunere a acestor importuri la înregistrare

26.9.2019   
               
               
                  RO
               
               
                  Jurnalul Oficial al Uniunii Europene
               
               
                  L 246/19
               
            
         REGULAMENTUL DE PUNERE ÎN APLICARE (UE) 2019/1584 AL COMISIEI
         din 25 septembrie 2019
         de deschidere a unei anchete privind o posibilă eludare a măsurilor antidumping instituite prin Regulamentul de punere în aplicare (UE) nr. 1343/2013 al Consiliului la importurile de peroxosulfați (persulfați) originari din Republica Populară Chineză și de supunere a acestor importuri la înregistrare
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) (denumit în continuare „regulamentul de bază”), în special articolul 13 alineatul (3) și articolul 14 alineatul (5),
         după informarea statelor membre,
         întrucât:
         A.   ANCHETA DIN OFICIU
         
         
                     (1)
                  
                  
                     Comisia Europeană (denumită în continuare „Comisia”) a decis, din proprie inițiativă, în temeiul articolului 13 alineatul (3) și al articolului 14 alineatul (5) din regulamentul de bază, să ancheteze posibila eludare a măsurilor antidumping instituite la importurile de peroxosulfați (persulfați) originari din Republica Populară Chineză și să supună aceste importuri la înregistrare.
                  
               B.   PRODUSUL
         
         
                     (2)
                  
                  
                     Produsul care face obiectul unei posibile eludări este reprezentat de peroxosulfați (persulfați), inclusiv sulfatul de peroximonosulfat de potasiu, încadrați în prezent la codurile NC 2833 40 00 și ex 2842 90 80 (TARIC 2842908020) și originari din Republica Populară Chineză (denumiți în continuare „produsul în cauză”).
                  
               
                     (3)
                  
                  
                     Produsul care face obiectul anchetei privind posibila eludare este același cu cel descris în considerentul anterior, încadrat în prezent la aceleași coduri ca și produsul în cauză și importat sub codul adițional TARIC A820 (denumit în continuare „produsul care face obiectul anchetei”).
                  
               C.   MĂSURILE EXISTENTE
         
         
                     (4)
                  
                  
                     Măsurile în vigoare în prezent care ar putea face obiectul unei eludări sunt măsurile antidumping instituite prin Regulamentul de punere în aplicare (UE) nr. 1343/2013 al Consiliului (2). La 17 decembrie 2018 a fost deschisă o reexaminare în perspectiva expirării acestor măsuri, care se află încă în curs de desfășurare (3).
                  
               D.   MOTIVELE
         
         
                     (5)
                  
                  
                     Prezenta anchetă privind o posibilă a măsurilor existente se bazează pe suficiente elemente de probă care indică faptul că măsurile antidumping în vigoare sunt eludate prin reorganizarea modelelor și a canalelor de vânzare a produsului în cauză.
                  
               
                     (6)
                  
                  
                     Măsurile în vigoare variază între 24,5 % și 71,8 %. Unul dintre producătorii-exportatori, ABC Chemicals Co. Ltd Shanghai (denumit în continuare „ABC”), face obiectul unei taxe de 0 %. Statisticile privind importurile indică o modificare a configurației schimburilor comerciale după instituirea taxei antidumping definitive asupra produsului în cauză. Aceste statistici arată, de asemenea, că importurile din China intră, în prezent, în Uniune în principal prin intermediul ABC. Cu toate acestea, elementele de probă aflate în posesia Comisiei arată că ABC nu mai produce produsul în cauză. În plus, se pare că licența de producție a ABC a fost retrasă în iulie 2017, că nu a fost emisă nicio licență nouă și că societatea este clasificată ca întreprindere de distribuție, nu ca producător.
                  
               
                     (7)
                  
                  
                     Se pare că nu există un motiv întemeiat sau o justificare economică pentru această direcționare a exporturilor, alta decât taxa de 0 % în vigoare pentru ABC.
                  
               
                     (8)
                  
                  
                     De altfel, Comisia dispune de suficiente elemente de probă care indică faptul că efectele corective ale măsurilor antidumping existente vizând produsul în cauză sunt compromise, atât în ceea ce privește cantitatea, cât și prețul. Importurile de produs în cauză au fost înlocuite de volume semnificative de importuri de produs care face obiectul anchetei. În plus, Comisia dispune de suficiente elemente de probă care indică faptul că importurile de produs care face obiectul anchetei se realizează la prețuri inferioare prețului neprejudiciabil stabilit în cadrul anchetei care a condus la instituirea măsurilor existente.
                  
               
                     (9)
                  
                  
                     În sfârșit, Comisia a obținut suficiente elemente de probă care indică faptul că prețurile produsului care face obiectul anchetei fac obiectul unui dumping în raport cu valoarea normală stabilită anterior.
                  
               
                     (10)
                  
                  
                     În cazul în care, în cursul anchetei, se vor constata alte practici de eludare care intră sub incidența articolului 13 din regulamentul de bază decât cea menționată anterior, aceste practici pot fi, de asemenea, supuse anchetei.
                  
               E.   PROCEDURA
         
         
                     (11)
                  
                  
                     Ținând cont de cele menționate mai sus, Comisia a concluzionat că există suficiente elemente de probă pentru a justifica deschiderea unei anchete în temeiul articolului 13 alineatul (3) din regulamentul de bază și pentru a supune înregistrării importurile de produse care fac obiectul anchetei, în conformitate cu articolul 14 alineatul (5) din regulamentul de bază.
                  
               
                     (12)
                  
                  
                     Autoritățile Republicii Populare Chineze vor fi informate cu privire la deschiderea anchetei.
                  
               (a)   Termenele
         
         
                     (13)
                  
                  
                     În vederea unei bune administrări, ar trebui să se stabilească termene până la care:
                     
                                 —
                              
                              
                                 părțile să se poată face cunoscute Comisiei, să își prezinte în scris punctele de vedere și să transmită răspunsurile la chestionar sau orice alte informații care trebuie să fie luate în considerare în cursul anchetei;
                              
                           
                                 —
                              
                              
                                 părțile să poată solicita în scris audierea lor de către Comisie.
                              
                           
               
                     (14)
                  
                  
                     Trebuie evidențiat faptul că părțile nu își pot exercita drepturile procedurale enunțate în regulamentul de bază decât în cazul în care s-au făcut cunoscute în termenele indicate la articolul 3 din prezentul regulament.
                  
               (b)   Chestionarele
         
         
                     (15)
                  
                  
                     În vederea obținerii informațiilor pe care le consideră necesare pentru ancheta sa, Comisia va trimite un chestionar societății ABC, la care aceasta este invitată să răspundă în termenul stabilit la articolul 3 alineatul (2) din prezentul regulament.
                  
               (c)   Colectarea informațiilor și desfășurarea audierilor
         
         
                     (16)
                  
                  
                     Părțile interesate trebuie să se facă cunoscute contactând Comisia în termenul stabilit la articolul 3 alineatul (1) din prezentul regulament.
                  
               
                     (17)
                  
                  
                     Toate părțile, inclusiv industria din Uniune, importatorii și orice asociație relevantă sunt invitați să își prezinte în scris punctele de vedere și să furnizeze elemente de probă în sprijinul acestora, cu condiția ca acestea să fie transmise în termenul prevăzut la articolul 3 alineatul (2). În plus, Comisia poate audia părțile, cu condiția ca acestea să prezinte o cerere scrisă din care să reiasă că există motive speciale pentru care ar trebui să fie audiate.
                  
               F.   ÎNREGISTRAREA
         
         
                     (18)
                  
                  
                     În temeiul articolului 14 alineatul (5) din regulamentul de bază, importurile produsului care face obiectul anchetei se înregistrează pentru a se asigura că, în cazul în care ancheta ar stabili existența unei eludări, va fi posibil să se perceapă taxe antidumping de o valoare corespunzătoare, cu efect de la data la care a fost impusă înregistrarea unor astfel de importuri.
                  
               
                     (19)
                  
                  
                     O datorie viitoare poate deriva din constatările prezentei anchete. Pe baza informațiilor disponibile în această etapă, în special a indicării faptului că anumite societăți cărora li se aplică, în prezent, taxa reziduală de 71,8 % (codul adițional TARIC A999) sau un nivel individual al taxei își vând produsele prin intermediul ABC (care face obiectul unei taxe de 0 %), cuantumul eventualei datorii viitoare este stabilit la nivelul taxei reziduale, și anume la 71,8 % ad valorem din valoarea CIF de import a produsului care face obiectul anchetei, importat sub codul adițional TARIC A820.
                  
               G.   LIPSA COOPERĂRII
         
         
                     (20)
                  
                  
                     Dacă o parte interesată refuză accesul la informațiile necesare sau nu le furnizează în termenul prevăzut sau dacă obstrucționează în mod semnificativ ancheta, se pot stabili, pe baza datelor disponibile, concluzii pozitive sau negative, în conformitate cu articolul 18 din regulamentul de bază.
                  
               
                     (21)
                  
                  
                     În cazul în care se constată că o parte interesată a furnizat informații false sau înșelătoare, acestea nu sunt luate în considerare și se pot utiliza datele disponibile în conformitate cu articolul 18 din regulamentul de bază.
                  
               
                     (22)
                  
                  
                     Dacă o parte interesată nu cooperează sau cooperează doar parțial și, prin urmare, constatările sunt stabilite pe baza datelor disponibile, în conformitate cu articolul 18 din regulamentul de bază, rezultatul anchetei ar putea fi mai puțin favorabil respectivei părți decât dacă ar fi cooperat.
                  
               H.   CALENDARUL ANCHETEI
         
         
                     (23)
                  
                  
                     În conformitate cu articolul 13 alineatul (3) din regulamentul de bază, ancheta se va încheia în termen de nouă luni de la data intrării în vigoare a prezentului regulament.
                  
               I.   PRELUCRAREA DATELOR CU CARACTER PERSONAL
         
         
                     (24)
                  
                  
                     Se menționează faptul că orice date cu caracter personal colectate în cursul prezentei anchete vor fi tratate în conformitate cu Regulamentul (UE) 2018/1725 al Parlamentului European și al Consiliului (4) privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date.
                  
               
                     (25)
                  
                  
                     Un aviz privind protecția datelor, care conține informații pentru toate persoanele cu privire la prelucrarea datelor cu caracter personal în cadrul activităților de apărare comercială ale Comisiei, este disponibil pe site-ul internet al DG Comerț: http://ec.europa.eu/trade/policy/accessing-markets/trade-defence/
                  
               J.   CONSILIERUL-AUDITOR
         
         
                     (26)
                  
                  
                     Părțile pot solicita intervenția consilierului-auditor pentru proceduri comerciale. Consilierul-auditor examinează cererile de acces la dosar, litigiile privind confidențialitatea documentelor, cererile de amânare a termenelor și orice alte cereri privind drepturile la apărare ale părților și ale terților, care ar putea să apară în cursul procedurii.
                  
               
                     (27)
                  
                  
                     Consilierul-auditor poate organiza audieri și poate acționa ca mediator între partea sau părțile în cauză și serviciile Comisiei, pentru a asigura respectarea deplină a drepturilor la apărare ale părților.
                  
               
                     (28)
                  
                  
                     Orice cerere de audiere de către consilierul-auditor ar trebui formulată în scris și motivată corespunzător. Consilierul-auditor va examina motivele care stau la baza cererilor. Aceste audieri ar trebui să aibă loc doar dacă problemele nu au fost soluționate împreună cu serviciile Comisiei în timp util.
                  
               
                     (29)
                  
                  
                     Orice cerere trebuie să fie transmisă în timp util și cu promptitudine, pentru a nu se pune în pericol buna desfășurare a procedurii. În acest sens, părțile ar trebui să solicite intervenția consilierului-auditor în cel mai scurt timp posibil de la producerea evenimentului care justifică o astfel de intervenție. În principiu, calendarul stabilit la articolul 3 din prezentul regulament pentru a solicita audieri cu serviciile Comisiei se aplică mutatis mutandis cererilor de audiere adresate consilierului-auditor. În cazul în care cererile de audiere sunt transmise în afara termenelor prevăzute, consilierul-auditor va examina, de asemenea, motivele întârzierii, natura problemelor semnalate și impactul pe care îl au aceste probleme asupra drepturilor la apărare, având în vedere interesele de a se asigura buna administrare și finalizarea la timp a anchetei.
                  
               
                     (30)
                  
                  
                     Pentru mai multe informații și date de contact, părțile pot consulta paginile internet dedicate consilierului-auditor de pe site-ul internet al Direcției Generale Comerț: http://ec.europa.eu/trade/trade-policy-and-you/contacts/hearing-officer/,
                  
               ADOPTĂ PREZENTUL REGULAMENT:
         
            Articolul 1
            Se deschide o anchetă în conformitate cu articolul 13 alineatul (3) din regulamentul de bază pentru a se stabili dacă importurile în Uniune de peroxosulfați (persulfați), inclusiv sulfatul de peroximonosulfat de potasiu, încadrați în prezent la codurile NC 2833 40 00 și ex 2842 90 80 (TARIC 2842908020) și originari din Republica Populară Chineză, importați sub codul adițional TARIC A820, eludează măsurile instituite prin Regulamentul de punere în aplicare (UE) nr. 1343/2013 al Consiliului.
         
         
            Articolul 2
            
               (1)   În temeiul articolului 13 alineatul (3) și al articolului 14 alineatul (5) din regulamentul de bază, autoritățile vamale ale statelor membre iau măsurile corespunzătoare pentru a înregistra importurile în Uniune identificate la articolul 1 din prezentul regulament.
            
            
               (2)   Înregistrarea expiră la nouă luni de la data intrării în vigoare a prezentului regulament.
            
         
         
            Articolul 3
            
               (1)   Părțile trebuie să se facă cunoscute contactând Comisia în termen de 15 zile de la data intrării în vigoare a prezentului regulament.
            
            
               (2)   Pentru ca observațiile părților să fie luate în considerare în cursul anchetei, acestea trebuie să își prezinte în scris punctele de vedere și să transmită orice alte informații în termen de 37 de zile de la data publicării prezentului regulament în Jurnalul Oficial al Uniunii Europene, cu excepția cazului în care se prevede altfel.
            
            
               (3)   De asemenea, părțile pot solicita să fie audiate de către Comisie în același termen de 37 de zile.
            
            
               (4)   Informațiile transmise Comisiei în scopul desfășurării anchetelor de apărare comercială trebuie să nu fie protejate prin drepturi de autor. Înainte de transmiterea către Comisie a unor informații și/sau a unor date care fac obiectul drepturilor de autor ale unor părți terțe, părțile trebuie să solicite o autorizare specifică din partea deținătorului drepturilor de autor, care să permită în mod explicit Comisiei: (a) să utilizeze informațiile și datele în scopul prezentei proceduri de apărare comercială și (b) să furnizeze informațiile și/sau datele părților interesate de prezenta anchetă sub o formă care să le permită să își exercite dreptul la apărare.
            
            
               (5)   Toate informațiile prezentate în scris, inclusiv cele solicitate prin prezentul regulament, chestionarele completate și corespondența părților, furnizate cu titlu confidențial, trebuie să poarte mențiunea „Limited” (acces limitat) (5). Părțile care transmit informații pe parcursul prezentei anchete sunt invitate să ofere motive pentru solicitarea unui tratament confidențial.
            
            
               (6)   În conformitate cu articolul 19 alineatul (2) din regulamentul de bază, părțile care transmit informații cu mențiunea „Limited” trebuie să furnizeze rezumate cu caracter neconfidențial ale acestora, care vor purta mențiunea „For inspection by interested parties” (versiune destinată consultării de către părțile interesate). Rezumatele respective ar trebui să fie suficient de detaliate pentru a permite o înțelegere rezonabilă a elementelor esențiale ale informațiilor transmise cu titlu confidențial.
            
            
               (7)   Dacă o parte care furnizează informații confidențiale nu prezintă motive întemeiate pentru solicitarea unui tratament confidențial sau nu furnizează un rezumat neconfidențial al acestora în formatul și de calitatea solicitate, Comisia poate să nu ia în considerare respectivele informații, cu excepția cazului în care se poate demonstra în mod convingător, utilizând surse adecvate, că informațiile sunt corecte.
            
            
               (8)   Părțile interesate sunt invitate să prezinte toate documentele și cererile prin intermediul TRON.tdi (https://tron.trade.ec.europa.eu/tron/TDI), inclusiv împuternicirile și fișele de certificare scanate, cu excepția răspunsurilor voluminoase, care trebuie să fie prezentate pe suport CD-R sau DVD, în persoană sau prin scrisoare recomandată.
               Pentru a avea acces la TRON.tdi, părțile interesate au nevoie de un cont EU Login. Instrucțiuni complete cu privire la modul de înregistrare și de utilizare a TRON.tdi sunt disponibile la adresa https://webgate.ec.europa.eu/tron/resources/documents/gettingStarted.pdf.
               Prin utilizarea TRON.tdi sau a e-mailului, părțile interesate își exprimă acordul cu privire la normele aplicabile transmiterii pe cale electronică a informațiilor conținute în documentul intitulat „CORESPONDENȚA CU COMISIA EUROPEANĂ ÎN CAZURILE DE APĂRARE COMERCIALĂ”, care este publicat pe site-ul Direcției Generale Comerț: https://trade.ec.europa.eu/doclib/docs/2014/june/tradoc_152581.pdf. Părțile interesate trebuie să își indice numele, adresa, numărul de telefon și o adresă de e-mail valabilă și trebuie să se asigure că adresa de e-mail furnizată este o adresă de e-mail oficială funcțională care este verificată zilnic. După furnizarea datelor de contact, Comisia va comunica cu părțile interesate doar prin e-mail, cu excepția cazului în care acestea solicită în mod explicit să primească toate documentele din partea Comisiei prin alte mijloace de comunicare sau cu excepția cazului în care natura documentului care trebuie trimis impune utilizarea unei scrisori recomandate. Pentru mai multe reguli și informații privind corespondența cu Comisia, inclusiv principiile aplicabile comunicărilor prin e-mail, părțile interesate sunt invitate să consulte instrucțiunile sus-menționate privind comunicarea cu părțile interesate.
               Adresa Comisiei pentru corespondență este următoarea:
               
                           European Commission
                        
                     
                           Directorate-General for Trade
                        
                     
                           Directorate H
                        
                     
                           Office: CHAR 04/039
                        
                     
                           1049 Bruxelles
                        
                     
                           BELGIA
                        
                     
                           TRON.tdi: https://tron.trade.ec.europa.eu/tron/TDI
                        
                     
                           E-mail: TRADE-R707@ec.europa.eu
                        
                     
         
         
            Articolul 4
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 septembrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 176, 30.6.2016, p. 21.
         
            (2)  Regulamentul de punere în aplicare (UE) nr. 1343/2013 al Consiliului din 12 decembrie 2013 de instituire a unei taxe antidumping definitive la importurile de peroxosulfați (persulfați) originari din Republica Populară Chineză, în urma unei reexaminări efectuate în perspectiva expirării măsurilor în conformitate cu articolul 11 alineatul (2) din Regulamentul (CE) nr. 1225/2009 (JO L 338, 17.12.2013, p. 11).
         
            (3)  Aviz de deschidere a unei reexaminări efectuate în perspectiva expirării măsurilor antidumping aplicabile importurilor de peroxosulfați (persulfați) originari din Republica Populară Chineză (2018/C 454/06) (JO C 454, 17.12.2018, p. 7).
         
            (4)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
         
            (5)  Un document cu mențiunea „Limited” este un document considerat confidențial în temeiul articolului 19 din Regulamentul (UE) 2016/1036 al Parlamentului European și al Consiliului (JO L 176, 30.6.2016, p. 21) și al articolului 6 din Acordul OMC privind punerea în aplicare a articolului VI din GATT 1994 (Acordul antidumping). De asemenea, acesta este protejat în temeiul articolului 4 din Regulamentul (CE) nr. 1049/2001 al Parlamentului European și al Consiliului (JO L 145, 31.5.2001, p. 43).